Într-o conferință de presă, organizată vineri la Dej, Alina Meșter a anunțat oficial lansarea candidaturii sale pentru funcția de Primar al Dejului sub sloganul "Meșter pentru Dej". Alina Meșter, consilier local, mamă a trei fete, a subliniat nevoia de schimbare, dar și de vindecare a orașului.
Alina Meșter a împărtășit cu cetățenii și presa prezenți cei trei piloni centrali ai proiectului său pentru Dej: curățenia orașului, transparența administrației și calitatea lucrărilor publice. Subliniind importanța implicării comunității și a transparenței în procesul decizional, Alina Meșter a promis o administrație deschisă și dedicată îmbunătățirii calității vieții în Dej.
Alina Meșter a subliniat importanța colaborării cu cetățenii pentru a aborda nemulțumirile existente, inclusiv problemele legate de curățenie, parcări și gestionarea câinilor fără stăpân.